ไฟแนนซ์ทูเดย์
ตอนนี้นายแบงก์และนักธุรกิจต้องเป็นแฟนเพจในเฟซบุ๊กของ รมว.คลัง ธีระชัย ภูวนาถนรานุบาล
17 ส.ค. 2554

ตอนนี้นายแบงก์และนักธุรกิจต้องเป็นแฟนเพจในเฟซบุ๊กของ รมว.คลัง ธีระชัย ภูวนาถนรานุบาล 
เพื่อติดตามความเคลื่อนไหว เพราะไม่รู้ว่าเมื่อไหร่ไอ้หนุ่มผมยาวของ ช.ชดา จะเปิดความในใจต่อเหตุการณ์หลากหลายเรื่องออกมา เผลอไม่ดูตกข่าวเอาง่ายๆ
...แต่ขอประทานอภัย ในฐานะที่เคยแดนซ์ด้วยกันที่วังบางขุนพรหม ขอแนะนำว่า วิธีการพูดผ่านหน้าเฟซบุ๊กนั้น อาจจะดูดีในบางขณะ แต่ในบางสถานการณ์ที่ต้องการคำอธิบาย แม้คุณธีจะพูดน้อย ต่อยหนัก ก็ต้องออกมาอธิบายด้วย ไม่ใช่จะพูดแค่ที่อยากจะพูดแต่ไม่เปิดโอกาสให้ซักถาม เป็นการสื่อสารทางเดียว เพราะตอนนี้ท่านเป็นบุคคลสาธารณะแล้ว ไม่ใช่เป็นคนแบงก์ชาติ หรือ ก.ล.ต.อีกต่อไป





ข้อเสียอย่างยิ่งยวดของการไม่พูดคือ การเข้าใจผิด ที่จะนำไปสู่การสื่อความผิดๆ ไปถึงประชาชน 
...นายแบงก์ทั้งทางด้านตลาดเงินและตลาดทุน ยังตั้งความหวังว่า รมว.คลังคนนี้ จะดีกว่า รมว.คลังหลายคนที่เคยมานั่งตำแหน่งนี้ เพราะมีความรู้ด้านเศรษฐกิจมหภาค รวมทั้งเข้าใจระบบตลาดเงินตลาดทุน อย่างดี จุดอ่อนมีทางด้านงบประมาณและการคลังเท่านั้น ที่เรียนรู้ประเดี๋ยวเดียวก็เข้าใจว่าคนคลังเขาทำงานอย่างไรกัน 
...ขอแสดงความยินดีกับ ฐิตินันท์ วัธนเวคิน กรรมการและประธานสายธนบดีธนกิจ ธนาคารเกียรตินาคิน ที่ได้รับคัดเลือกจากสภาสตรีแห่งชาติฯ และกระทรวงการพัฒนาสังคมและความมั่นคงของมนุษย์ ให้เป็น 1 ใน 100 สตรีไทยดีเด่น ประจำปี 2554
...เห็นใจพี่ตู่ เสาวนีย์ กมลบุตร รองปลัดกระทรวงการคลัง โดน อารีพงศ์ ภู่ชอุ่ม ปลัดคลัง ตั้งให้เป็นประธานกรรมการสอบสวนกรมสรรพากร เหตุไม่อุทธรณ์ภาษีหุ้นชินจากครอบครัวอดีตนายกฯ เรื่องนี้ใครจับก็ร้อนทุกคน
...ก่อนจากกันวันนี้ แฮปปี้เบิร์ธเดย์ย้อนหลังให้ อภิชาติ เกษมกุลศิริ รองกรรมการผู้จัดการ ธนาคารไอซีบีซี (ไทย) ที่ครบรอบ 45 ขวบไปเมื่อเร็วๆ นี้